CPF หุ้นขวัญใจ-ตัวเต็งกลุ่มอาหาร ลุ้นกำไร Q3 แตะระดับสูงสุดของปี
โบรกฯ แนะซื้อ CPF หุ้น top pick กลุ่มอาหาร แนวโน้มผลงาน Q3/59 โดดเด่น กำไรแตะระดับสูงสุดของปีหลังเข้าช่วง high season การส่งออกอาหาร - ฤดูกาลเลี้ยงกุ้ง ราคามุ่งสู่เป้า 40 บาท ชู Upside 24.03%
18 ส.ค. 2559

โบรกฯ แนะซื้อ CPF หุ้น top pick กลุ่มอาหาร แนวโน้มผลงาน Q3/59 โดดเด่น กำไรแตะระดับสูงสุดของปีหลังเข้าช่วง high season การส่งออกอาหาร – ฤดูกาลเลี้ยงกุ้ง ราคามุ่งสู่เป้า 40 บาท ชู Upside 24.03%
หลังจากที่บริษัท เจริญโภคภัณฑ์อาหาร จำกัด (มหาชน) หรือ CPF รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 4.02 พันล้านบาท หรือมีกำไรสุทธิ 0.54 บาทต่อหุ้น เพิ่มขึ้น 34.65% จากช่วงเดียวกันของปีก่อนที่มีกำไรสุทธิ 2.98 พันล้านบาท หรือมีกำไรสุทธิ 0.40 บาทต่อหุ้น ก็ส่งผลให้ราคาหุ้นปรับตัวขึ้นมาอย่างต่อเนื่อง ขณะที่เหล่ากูรูได้ออกบทวิเคราะห์ถึงแนวโน้มผลประกอบการในอนาคตที่มีแนวโน้มว่าจะออกมาดี อีกทั้งได้ปรับราคาเป้าหมายขึ้นเพื่อสะท้อนผลงานดังกล่าว
ล่าสุดราคาหุ้น CPF ปิดตลาดวานนี้ (17 ส.ค.) อยู่ที่ 32.25 บาท ปรับตัวขึ้น 0.50 บาท หรือ 1.57% ด้วยมูลค่าซื้อขาย 2.53 พันล้านบาท โดยราคาหุ้นยังมี Upside 24.03% จากราคาเป้าหมาย 40 บาท   
 
โดยนักวิเคราะห์ บล. เอเชีย พลัส ระบุในบทวิเคราะห์ (17 ส.ค.) ว่าบรรยากาศการประชุมคึกคักมาก ส่งสัญญาณบวกของธุรกิจในครึ่งปีหลังยิ่งดีกว่าครึ่งปีแรกในช่วง high season ราคากุ้งทรงตัวสูง ราคาไก่เริ่มดีดตัว สถานการณ์ส่งออกไก่สดใสมาก หมูยิ่งดีเป็นประวัติการณ์
โดย CPF ส่งสัญญาณบวกมากต่อแนวโน้มธุรกิจในครึ่งปีหลังปีนี้นำโดยธุรกิจหมูที่ดีสุดเป็นประวัติการณ์ จากปัญหาหมูขาดแคลนในจีน ทำให้ต้องนำเข้าจากชายแดนไทย ด้านธุรกิจไก่ฟื้นตัวจากปัญหาไก่  ล้นตลาด ตลาดส่งออกดีกว่าที่ประเมินไว้ หนุนราคาไก่ในประเทศดีดตัวขึ้นเร็ว เช่นเดียวกับธุรกิจกุ้งฟื้นตัวชัดเจนจากปัญหาโรค EMS  อีกทั้งยังได้ผลบวกจากราคาวัตถุดิบอาหารสัตว์ที่ทรงตัวต่ำ ส่งผลบวกต่อประสิทธิภาพการทำกำไรธุรกิจฟาร์มเลี้ยงสัตว์ ส่วนธุรกิจในต่างประเทศ ทั้งจีนและเวียดนาม ยังแข็งแกร่ง ส่วนตุรกีแม้ยังเห็นแรงกดดัน แต่สถานการณ์ดีขึ้นคาดเริ่มมีกำไรเล็กน้อยในปี 2560
ทั้งนี้ได้เพิ่มประมาณการกำไรสุทธิปี 2559-60 ขึ้น 23% และ 32.8% จากเดิม เพื่อสะท้อนการฟื้นตัวของธุรกิจหลักชัดเจนทั้งหมู ไก่ กุ้ง  ส่งผลให้คาดการณ์กำไรจากการดำเนินงานปี 2559 จะฟื้นตัวอย่างมีนัยจากปี 2558 และเติบโตต่อเนื่องอีก 15.1%จากปีก่อนในปี 2560 จากธุรกิจสัตว์บกและ สัตว์น้ำ อีกทั้งยังได้ผลบวกจากการรวมงบการเงินเนื่องจากการทำ M&amp;A ของ S&amp;W (ไก่ครบวงจรในรัสเซีย) และ CP Cambodia (ธุรกิจอาหารครบวงจร) เข้ามาด้วยทิศทางกำไรครึ่งปีหลังแข็งแกร่งมาก เข้า high season
นอกจากนี้ได้ประเมินแนวโน้มผลการดำเนินงานงวดไตรมาส 3/59 ขึ้นทำระดับสูงสุดของปีในช่วง high season ของการส่งออกอาหาร และเป็นฤดูกาลเลี้ยงกุ้ง หนุนปริมาณการส่งออกเนื้อไก่และกุ้งเติบโตสูง และยังได้  อานิสงค์ต่อเนื่องจากราคาไก่และหมูในประเทศที่สดใสมาก โดยเฉพาะไก่ที่เห็นการดีดตัวขึ้นของราคาFair value ใหม่เท่ากับ 40 บาท
ทั้งนี้ แนะนำ “ซื้อ” และเลือกเป็น top pick ของกลุ่มอาหาร Fair value ปี 2559 ภายหลังปรับปรุงเท่ากับ 40 บาท (จากเดิม 35 บาท) อิง PBV 2.3 เท่า (เดิม 2 เท่า) ใกล้เคียงค่าเฉลี่ย PBV ย้อนหลัง 5 ปี (เดิมให้ส่วนลด -0.3 SD เพื่อสะท้อนธุรกิจหลักที่กลับฟื้นตัวดีเกินคาด)
 
ด้านนักวิเคราะห์ บล.ทรีนีตี้ ระบุในบทวิเคราะห์ (17 ส.ค.) แนะนำ “ซื้อ” หุ้น CPF โดยได้ปรับเพิ่มประมาณการกำไรปกติสำหรับปี 59 ขึ้น 23% จากประมาณการก่อนหน้าเป็น 1.18 หมื่นล้านบาท ซึ่งจะเติบโตราว 5 เท่าจากกำไรปกติปีก่อน โดยแนวโน้มธุรกิจกุ้งในไตรมาส 2 ที่ผ่านมายังฟื้นตัวไม่เต็มที่ แต่คาดว่าในครึ่งปีหลังจะเห็นการเพิ่มขึ้นของยอดขายและอัตรากำไรขั้นต้น ส่วนธุรกิจฟาร์มได้แรงหนุนจากราคาไก่ที่ดีขึ้นมาก แม้ว่าราคาหมูจะอ่อนตัวลงบ้างก็ตาม พร้อมทั้งประเมินราคาเป้าหมายปี 60 ตามประมาณการใหม่อยู่ที่ 39 บาท อิง PBV 2.1 เท่า